Dan me se síí cuꞌna̱j Saulo me se ꞌo̱ guun rá soꞌ quiꞌya̱j soꞌ sayuun man nij síí noco̱ꞌ snana̱ Jesús Si̱j ꞌNi̱j Raꞌa man níꞌ a.
Ne̱ nda̱a guun rá soꞌ cavi̱ꞌ nij soꞌ a.
Ne̱ caꞌanj soꞌ rej ya̱nj xrej ata̱ suun noco̱o doj,
ne̱ naxca̱j soꞌ yanj actá rihaan xrej,
ne̱ yanj actá yoꞌ roꞌ,
caꞌa̱nj chumanꞌ Damasco rihaan nij síí ꞌni̱j raꞌa veꞌ tucuꞌyón nij yuvii̱ israelitá stucua̱nj Moisés a.
Ne̱ taj xnaꞌanj yanj yoꞌ rihaan nij soꞌ se vaa sese nari̱ꞌ Saulo man síí noco̱ꞌ Se‑Chre̱j Jesús,
ne̱ se snóꞌo se chana̱ se no̱ xcúún soꞌ nu̱míj soꞌ man nij soꞌ ne̱ caꞌa̱nj ni̱caj soꞌ man nij soꞌ nda̱a chumanꞌ Jerusalén caxri̱i̱ soꞌ man nij soꞌ tagaꞌ a.
Dan me se nica̱j Saulo yanj,
ne̱ va̱j soꞌ chrej,
ne̱ nichrunꞌ soꞌ chumanꞌ Damasco yoꞌ,
ne̱ ta̱j niꞌyo̱n cuchuguu̱n nu̱ꞌ xta̱ꞌ nu̱ꞌ anica̱j rej nicu̱nꞌ soꞌ a.
Ga̱a ne̱ quinij soꞌ rihaan yoꞌóó,
ne̱ dan me se cuno Saulo se vaa cataj ꞌo̱ soꞌ rihaan soꞌ a:
―Cu̱nó so̱ꞌ caꞌmi̱j,
Saulo.
Me cheꞌé ꞌyáá so̱ꞌ sayuun manj ga̱ ―taj nana̱ cuno Saulo a.
Ga̱a ne̱ xnáꞌanj Saulo man síí caꞌmii rihaan soꞌ,
cataj soꞌ a:
―Señor,
me síí mé so̱ꞌ ga̱ ―taj soꞌ,
xnáꞌanj soꞌ a.
Ga̱a ne̱ síí caꞌmii rihaan soꞌ cataj a:
―ꞌU̱nj roꞌ,
me Jesús,
ne̱ ꞌyaj ndoꞌo so̱ꞌ sayuun manj ado̱nj.
Tza̱j ne̱ na̱xaga̱a̱ so̱ꞌ caꞌa̱nj so̱ꞌ nda̱a chumanꞌ Damasco,
ga̱a ne̱ cata̱j nii rihaan so̱ꞌ da̱j qui̱ꞌyáá so̱ꞌ á ―taj Jesús rihaan Saulo a.
Ne̱ nij snóꞌo va̱j chrej ga̱ Saulo me se canicunꞌ nij soꞌ,
ne̱ a̱ doj nana̱ ne caꞌmi̱i̱ nij soꞌ a̱ maꞌ.
Ne̱ cuno nij soꞌ nana̱ yoꞌ,
tza̱j ne̱ taj a̱ ꞌó yuvii̱ ne queneꞌe̱n nij soꞌ a̱ maꞌ.
Ne̱ Saulo me se naxuma̱a̱n soꞌ,
ne̱ nuxraꞌ soꞌ rihaan soꞌ,
tza̱j ne̱ taj se quiꞌyáꞌ queneꞌe̱n soꞌ maꞌ.
Dan ga̱a ne̱ taꞌaa ꞌó nij soꞌ raꞌa soꞌ,
ne̱ racuíj nij soꞌ man Saulo chéé Saulo,
ne̱ caꞌanj nij soꞌ catúj nij soꞌ chumanꞌ Damasco a.
Ne̱ quisíj vaꞌnu̱j güii ne caꞌve̱e queneꞌe̱n soꞌ maꞌ.
Ne̱ ne cha̱ soꞌ ne̱ ne coꞌo̱ soꞌ na a̱ maꞌ.
Dan me se chumanꞌ Damasco roꞌ,
yáán ꞌo̱ síí tucuꞌyón snana̱ Jesús,
ne̱ Ananías cuꞌna̱j soꞌ a.
Ne̱ naquiꞌyaa Jesús Si̱j ꞌNi̱j Raꞌa man níꞌ rihaan soꞌ,
ne̱ cataj soꞌ a:
―Cu̱nó so̱ꞌ caꞌmi̱j,
Ananías ―taj Síí ꞌNi̱j Raꞌa man níꞌ rihaan soꞌ a.
―Nihánj né ꞌu̱nj unó ꞌu̱nj aꞌmii so̱ꞌ á ―taj Ananías rihaan Síí ꞌNi̱j Raꞌa man níꞌ a.
Ga̱a ne̱ cataj Jesús Si̱j ꞌNi̱j Raꞌa man níꞌ rihaan Ananías a:
―Canicu̱nꞌ ca̱yá so̱ꞌ caꞌa̱nj so̱ꞌ callé cuꞌna̱j Callé Nica̱,
ne̱ cuchi̱ꞌ so̱ꞌ veꞌ tucuá síí cuꞌna̱j Judas,
ne̱ nano̱ꞌ so̱ꞌ ꞌo̱ síí cuꞌna̱j Saulo síí cavii chumanꞌ Tarso á.
ꞌO̱ se cuano̱ nihánj me se achíín niꞌya̱j soꞌ rihanj,
ne̱ dan me se ga̱a cachíín niꞌya̱j soꞌ ne̱ naquiꞌyaa ꞌo̱ snóꞌo cuꞌna̱j Ananías rihaan soꞌ,
quiꞌyáj ado̱nj.
Ne̱ catúj Ananías yoꞌ rihaan soꞌ,
ne̱ cutaꞌ raꞌa soꞌ raa̱ Saulo,
cheꞌé rej caꞌve̱e curuvi̱ꞌ uún rihaan soꞌ qui̱ꞌyáj a ―taj Síí ꞌNi̱j Raꞌa man níꞌ rihaan Ananías a.
Ga̱a ne̱ cataj Ananías rihaan Síí ꞌNi̱j Raꞌa man níꞌ a:
―Señor,
tza̱j ne̱ a̱j cataj xnaꞌanj ndoꞌo nii rihanj cheꞌé síí nihánj a.
ꞌO̱ se a̱j quiꞌyaj chiꞌi̱i̱ ndoꞌo soꞌ man nij síí noco̱ꞌ mán so̱ꞌ nij síí ya̱nj chumanꞌ Jerusalén,
ne̱ nihánj me se veé da̱nj nica̱j soꞌ yanj actá cheꞌé rej nu̱míj soꞌ man cunuda̱nj núj si̱j achíín niꞌya̱j rihaan so̱ꞌ,
quiꞌyaj nij xrej ata̱ suun noco̱o ado̱nj ―taj Ananías a.
Ga̱a ne̱ cataj Síí ꞌNi̱j Raꞌa man níꞌ rihaan soꞌ a:
―Caꞌa̱nj so̱ꞌ cuaj á.
ꞌO̱ se a̱j narii ꞌu̱nj man soꞌ cu̱nuû soꞌ rihanj,
cheꞌé yan ni̱caj soꞌ se‑chu̱vií ꞌu̱nj caꞌa̱nj soꞌ rihaan nij síí yaníj do̱ꞌ,
nij síí nica̱j suun rey do̱ꞌ,
maꞌa̱n nij síí israelitá do̱ꞌ ado̱nj.
ꞌO̱ se ꞌu̱nj me síí cata̱j xnaꞌanj rihaan soꞌ cheꞌé nu̱ꞌ sayuun no̱ xcúún soꞌ quira̱nꞌ soꞌ,
cheꞌé yan nata̱ꞌ soꞌ rihaan yuvii̱ cheꞌé se‑chu̱vií ꞌu̱nj ado̱nj ―taj Jesús Si̱j ꞌNi̱j Raꞌa man níꞌ rihaan Ananías a.
Dan me se caꞌanj Ananías,
ne̱ catúj soꞌ rá veꞌ yoꞌ,
ne̱ cutaꞌ raꞌa soꞌ raa̱ Saulo,
ne̱ cataj soꞌ a:
―Jesús Si̱j ꞌNi̱j Raꞌa man níꞌ caꞌnéé manj caꞌna̱j rihaan so̱ꞌ nihánj,
tinu̱j.
Ne̱ soꞌ roꞌ,
me síí queneꞌén so̱ꞌ ga̱a va̱j so̱ꞌ chrej ga̱a caꞌnáꞌ so̱ꞌ nihánj á.
Ne̱ me rá soꞌ curuvi̱ꞌ uún rihaan so̱ꞌ ne̱ cara̱a ndoꞌo Nimán Yaꞌanj nimán so̱ꞌ ado̱nj ―taj Ananías rihaan soꞌ a.
Nu̱ꞌ caꞌmii soꞌ da̱nj,
ne̱ nu̱ꞌ cayuu rasu̱u̱n rihaan Saulo,
ne̱ ase vaa roꞌój xráá xcuaj roꞌ,
da̱nj vaa se cayuu rihaan soꞌ,
ne̱ curuviꞌ rihaan Saulo,
ne̱ canicunꞌ caya̱ soꞌ,
ne̱ cataꞌ ne soꞌ a.
Ne̱ chá soꞌ,
ne̱ nariꞌ nucuaj rá soꞌ a.
Dan me se cayáán Saulo do̱j güii ga̱ nij síí tucuꞌyón snana̱ Jesús ya̱nj chumanꞌ Damasco a.